Ο **Παράσχος (Πάρις) Ζουμπούλης** (30 Αυγούστου 1970) είναι Έλληνας πρώην ποδοσφαιριστής που αγωνιζόταν στον χώρο της επίθεσης και νυν προπονητής. Κατά τη διάρκεια της ποδοσφαιρικής καριέρας του αγωνίστηκε επί σειρά ετών στην Α΄ Εθνική με τις φανέλες των Εδεσσαϊκού, ΠΑΟΚ, ΑΕΚ και Σκόντα Ξάνθης.

Ποδοσφαιρική καριέρα
--------------------

Ο Ζουμπούλης ξεκίνησε την καριέρα του από την Δόξα Εξαπλάτανου Αριδαίας για να ακολουθήσει το 1992 η μεταγραφή στον Εδεσσαϊκό, με τον οποίο αγωνίστηκε για δύο αγωνιστικές περιόδους στην Α΄ Εθνική με 17 τέρματα σε 63 αγώνες. Ακολούθησε η μετακίνηση στον ΠΑΟΚ, όπου παρέμεινε μέχρι την ολοκλήρωση της σεζόν 1997/98. Κατά την πρώτη του χρονιά στον «δικέφαλο του Βορρά» σημείωσε 9 γκολ για το πρωτάθλημα, μεταξύ των οποίων και δύο εναντίον του Άρη, στην εντός έδρας επικράτηση με 2-0 στα πλαίσια του δεύτερου γύρου. Την επόμενη σεζόν σκόραρε εκ νέου στο ντέρμπι της Θεσσαλονίκης, σε μια ακόμη νίκη του ΠΑΟΚ επί του Άρη στην Τούμπα, αυτή τη φορά με 1-0. Η ολοκλήρωση των αγωνιστικών υποχρεώσεων βρήκε τον Ζουμπούλη πάλι πρώτο σκόρερ του ΠΑΟΚ με 13 γκολ, επίδοση που παράλληλα τον ανέδειξε στη δέκατη θέση του πίνακα των σκόρερ της Α΄ Εθνικής. Συνολικά, με την ομάδα της Θεσσαλονίκης σκόραρε 33 φορές για το πρωτάθλημα.

Ακολούθησε ένα σύντομο πέρασμα από την ΑΕΚ μετά από ανταλλαγή με τον Τριαντάφυλλο Μαχαιρίδη. Παρά το γεγονός πως αγωνιζόταν συνήθως ως αλλαγή, πέτυχε 6 γκολ σε 17 συμμετοχές. 
Το 1999 αγωνίστηκε στο φιλικό αγώνα της AEK με την Παρτίζαν στο Βελιγράδι  κατά τη διάρκεια των βομβαρδισμών από το ΝΑΤΟ, σκοράροντας, ένα γκολ που το έχει χαρακτηρίσει ως το πιο σημαντικό της ζωής του.

Επόμενος σταθμός της καριέρας του ήταν η Σκόντα Ξάνθη: στην πρώτη του σεζόν στους «ακρίτες» αγωνίστηκε σε 24 αγώνες πρωταθλήματος σκοράροντας 11 φορές, επίδοση που τον έφερε στην όγδοη θέση του πίνακα των σκόρερ από κοινού με τον Γιοβάνοβιτς των Τρικάλων και τον Φρούσο του ΠΑΟΚ. Τον Δεκέμβριο του 2001 ολοκληρώθηκε το συμβόλαιο του με την Σκόντα Ξάνθη και ακολούθως μεταπήδησε στον Απόλλωνα Καλαμαριάς όπου πέτυχε σε 23 αγώνες 8 γκολ στο πλαίσιο της Β΄ Εθνικής. Στη συνέχεια αγωνίστηκε στην Κέρκυρα, τον Λεβαδειακό, τη Ρόδο και τον Εδεσσαϊκό, όπου και έκλεισε την καριέρα του το 2007. Σε επίπεδο Α' Εθνικής, ο Ζουμπούλης σημείωσε 71 τέρματα σε 243 συμμετοχές.

Ως προπονητής
-------------

Ως προπονητής, πέρασε αρχικά από τον πάγκο της Δοξας Εξαπλατάνου που συμμετείχε στο τοπικό πρωτάθλημα της ΕΠΣ Πέλλας. Αργότερα διετέλεσε βοηθός προπονητή σε Ξάνθη, Παναιτωλικό και Αστέρα Τρίπολης, ενώ το καλοκαίρι του 2019 ανέλαβε την τεχνική ηγεσία του Εδεσσαϊκού, από τον οποίο αποχώρησε τον Ιανουάριο του 2020 έχοντας 9 νίκες, 6 ισοπαλίες και 4 ήττες σε αγώνες πρωταθλήματος.Επόμενος σταθμός την σεζόν 2022-2023 ο ΠΑΣ Ίκαρος, ομάδα της Ικαρίας που συμμετέχει στην Α' ΕΠΣ Σάμου.

Στατιστικά
----------

| Έτος | Σύλλογος | Εμφανίσεις (Γκολ) |
| --- | --- | --- |
| 1992-94 |  Εδεσσαϊκός (στην Α' Εθνική) | 63 (17) |
| 1994-98 |  ΠΑΟΚ | 113 (33) |
| 1998-99 |  ΑΕΚ | 17 (6) |
| 1999-02α |  Σκόντα Ξάνθη | 50 (17) |
| 2002β-03α |  Απόλλων Καλαμαριάς | 23 (8) |
| 2003β |  ΑΟ Κέρκυρα | 9 (0) |
| 2003-04 |  Λεβαδειακός | 22 (5) |
| 2004-05 |  ΑΣ Ρόδος | 5 (2) |
| 2005-07 |  Εδεσσαϊκός |  ; (;) |

Παραπομπές
----------

1. ↑  Νικολάου, Νίκος (29 Αυγούστου 2019). «Ο Πάρις Ζουμπούλης στο Campion.gr!». *campion.gr*. Campion.gr. Ανακτήθηκε στις 4 Ιανουαρίου 2020.
2. ↑  Mastrogiannopoulos, Alexander (21 Μαρτίου 2004). «Greece 1992/93». *rsssf.com* (στα Αγγλικά). RSSSF. Ανακτήθηκε στις 4 Ιανουαρίου 2020.
3. 1 2  Ισαακίδης, Γιώργος (5 Οκτωβρίου 1998). «Ζουμπούλης: Τέσσερα γκολ στον Πανηλειακό». *tanea.gr*. ΤΑ ΝΕΑ. Ανακτήθηκε στις 4 Ιανουαρίου 2020.
4. ↑  Κύρτσος, Κυριάκος (14 Μαρτίου 2010). «Πρόσωπα που σημάδεψαν τα ματς Άρη-ΠΑΟΚ». *Άρης vs ΠΑΟΚ. El Clasico* (Ένθετο εφημερίδας MetroSport): 22.
5. ↑  Mastrogiannopoulos, Alexander (26 Απριλίου 2003). «Greece 1995/96». *rsssf.com* (στα Αγγλικά). RSSSF. Ανακτήθηκε στις 4 Ιανουαρίου 2020.
6. ↑  Ξενάκης, Γιάννης (17 Αυγούστου 1999). «Παρελθόν ο Ζουμπούλης από την ΑΕΚ». *hri.org*. Ελευθεροτυπία Online ΣΠΟΡ. Ανακτήθηκε στις 4 Ιανουαρίου 2020.
7. ↑  «Η μέρα που η ΑΕΚ αψήφησε τον πόλεμο στο Βελιγράδι και πρόσθεσε χρυσή σελίδα στην ιστορία της». www.sportal.gr. 7 Απριλίου 2023.
8. ↑  «Το γκολ της ζωής μου». www.athletestories.gr. 7 Απριλίου 2021.
9. ↑  «Greece 1999/00». *rsssf.com* (στα Αγγλικά). RSSSF. 26 Απριλίου 2003. Ανακτήθηκε στις 4 Ιανουαρίου 2020.
10. ↑  «Championship 2001-02 National Division: SKODA XANTHI (Total Stats After 26 days)» (στα Αγγλικά). Galanis Sports Data. Ανακτήθηκε στις 4 Ιανουαρίου 2020. [*νεκρός σύνδεσμος*]
11. ↑  «Ο Πάρης Ζουμπούλης ο εκλεκτός για τον Εδεσσαϊκό!». www. sportsup.gr.
12. ↑  Μίντζας, Στέφανος (22 Ιανουαρίου 2020). «Πάρης Ζουμπούλης: Έργα και ημέρες στο τιμόνι του Εδεσσαϊκού». *pellanews.gr*. Πέλλα News. Ανακτήθηκε στις 13 Δεκεμβρίου 2020.
13. ↑  «Ο ΠΑΣ ΙΚΑΡΟΣ ανακοινώνει την έναρξη συνεργασίας με τον προπονητή ποδοσφαίρου Παράσχο Ζουμπούλη». www.ikariaki.gr.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Προφίλ στο aek.com
* Απόλλων Καλαμαριάς 2001/02
* Απόλλων Καλαμαριάς 2002/03